গ্বিনিথ পালট্রো
গ্বিনিথ কেট পালট্রো মার্টিন (ইংরেজি: Gwyneth Kate Paltrow Martin; জন্ম: ২৭ সেপ্টেম্বর ১৯৭২) হলেন একজন মার্কিন অভিনেত্রী, ব্যবসায়ী, সমাজকর্মী, গায়িকা ও রান্না বিষয়ক লেখিকা। সেভেন (১৯৯৫), এমা (১৯৯৬), স্লাইডিং ডোরস্‌ (১৯৯৮), এবং আ পারফেক্ট মার্ডার চলচ্চিত্রে অভিনয় দিয়ে তিনি সকলের নজর কাড়েন এবং শেকসপিয়ার ইন লাভ (১৯৯৮) চলচ্চিত্রে অভিনয় করে শ্রেষ্ঠ অভিনেত্রী বিভাগে একাডেমি পুরস্কার ও সেরা সঙ্গীতধর্মী বা হাস্যরসাত্মক চলচ্চিত্র অভিনেত্রী বিভাগে গোল্ডেন গ্লোব পুরস্কার অর্জন করেন। তার অন্যান্য উল্লেখযোগ্য চলচ্চিত্রসমূহ হল দ্য ট্যালেন্টেড মিস্টার রিপলি (১৯৯৯), দ্য রয়্যাল টেনেনবমস (২০০১), শ্যালো হাল (২০০১), প্রুফ (২০০৫) ও ট্রু লাভারস (২০০৮)। তিনি ফক্স টেলিভিশনের ধারাবাহিক গ্লি-এর পাঁচ পর্বে হলি হলিডে চরিত্রে কাজ করে ২০১১ সালে হাস্যরসাত্মক ধারাবাহিকে সেরা অতিথি অভিনেত্রী বিভাগে প্রাইমটাইম এমি পুরস্কার অর্জন করেন। তিনি মার্ভেল সিনেম্যাটিক ইউনিভার্সের আয়রন ম্যান (২০০৮), আয়রন ম্যান টু (২০১০), দ্য অ্যাভেঞ্জার্স (২০১২), আয়রন ম্যান থ্রি (২০১৩), স্পাইডার-ম্যান: হোমকামিং (২০১৭) এবং অ্যাভেঞ্জার্স: ইনফিনিটি ওয়ার (২০১৮) চলচ্চিত্রে পেপার পটস চরিত্রে অভিনয় করেন। তিনি ২০১৯ সালে মুক্তি প্রতীক্ষমাণ অ্যাভেঞ্জার্স ফোর চলচ্চিত্রে তার এই চরিত্রে পুনরায় কাজ করবেন।